תפאר ענק

תִּפְאָר עֲנָק (שם מדעי: Cheilinus undulatus, באנגלית: Wrasse humphead) הוא מין של דג ממשפחת השפתוניים. הדג מכונה גם "תפאר נפוליאון" ו"תפאר המאורי" (Māori wrasse).
נפוץ בעיקר באזור שוניות אלמוגים באזור האוקיינוס השקט.

תיאור
תפאר ענק הוא המין הגדול ביותר ממשפחת השפתוניים. הזכרים מגיעים לאורך של כשני מטרים והנקבות מגיעות לאורך של כמטר אחד. גופו פחוס וגבוה, בעל שפתיים עבות ובשרניות, גבנון המופיע מעל העיניים שגדל עם ההתבגרות. הזכרים בעיקר בצבעי ירוק-תכלת-כחול בוהקים ואילו הנקבות בעלות צבע אדום-כתום בחלקן העליון וכתום-לבן בחלקן התחתון. התפאר הענק הגדול ביותר שתועד עד היום הגיע לאורך של 2.29 מטרים ולמשקל של 190.5 ק"ג.

אקולוגיה
המין נפוץ בעיקר במדרונות תלולים של שוניות אלמוגים בעומק 1 עד 100 מטרים. הפרטים הצעירים מעדיפים אזורים סבוכים באצות ואילו הבוגרים מעדיפים שטחים פתוחים בשוניות. הם טורפים אופורטוניסטים הניזונים מרכיכות, סרטנים ובעיקר מחלזונות, דגים וקווצי עור. נוסף לכך, הם טורפים של מספר בעלי חיים רעילים כמו: ארנבת ים (Aplysiomorpha), קופסינוניים (Ostraciidae) וכוכבן קוצני. לרוב המין חי בזוגות של זכר ונקבה או בקבוצות של 2-7 פרטים.

רבייה
הדג מגיע לבגרות מינית בגיל 5-7. אורך חיי הזכרים הוא כ-25 שנה ושל הנקבות הוא כ-30 שנה. הוא בעל חיים דיכוגומי הרמאפרודיטי כאשר חברי האוכלוסייה הופכים לזכרים בסביבות גיל 9. הגורמים השולטים בעיתוי שינוי המין אינם ידועים. הם משריצים בתחתית שונית האלמוגים בזמנים קבועים.

שימור
מספר הפרטים צנח בשל מספר גורמים:
 שיטות דיג הכוללות ציאניד ודינמיט
 חוסר בבתי גידול וצמצום מקומות המחיה
 מסחר ללא פיקוח
 ביות פרטים צעירים לשם הופעה בציבור

הדג נמצא במצב שימור של סכנת הכחדה ולכן ננקטו מספר פעולות ברחבי העולם על מנת להציל את המין:
באוסטרליה, דצמבר 2003, נאסר על אחזקת המין אלא לשם מטרות לימודיות או הצגה בפני ציבור.
במחוז גואנגדונג, בדרום מדינת סין יש צורך באישור מיוחד על מנת לסחור במין זה.
באינדונזיה יש אפשרות לדוג את המין רק עבור מחקר או חקלאות ימית.
באיים המלדיביים אסרו על מסחר חוץ במין בשנת 1995.
פפואה גינאה החדשה אסרה על מסחר חוץ בדגים מעל אורך של 65 ס"מ.
ניואה אסרה על מכירת מין זה.

גלריה

קישורים חיצוניים

הערות שוליים

בעלי חיים שתוארו ב-1835
טקסונים שתוארו בידי אדוארד ראפל
שפתוניים
דגים במפרץ אילת
מגה-פאונה של האוקיינוס השקט
מגה-פאונה של האוקיינוס ההודי